   لاهور (ويب ڊيسڪ) قومي ڪرڪيٽ ٽيم جي هيڊ ڪوچ مصباح الحق چيو آهي ته جيڪڏهن محمد عامر رٽائرمينٽ واپس وٺي سٺي ڪارڪردگي ڏيکاري ٿو ته ان جا ٽيم ۾ واپسيءَ لاءِ دَر کليل آهن. انگلينڊ ۽ ويسٽ انڊيز جي دورن لاءِ روانگي کان اڳ پريس ڪانفرنس ڪندي مصباح الحق چيو ته منهنجو عامر سان ڪو ذاتي جهيڙو ناهي، منهنجي ڪپتاني ۾ ئي هن واپسي ڪئي، عامر جي ڪارڪردگي ٽيم مان ڊراپ ٿيڻ جو سبب هو، جيڪڏهن رٽائرمينٽ واپس وٺي ۽ سٺي ڪارڪردگي ڏيکاري ته ان لاءِ دَر کليل آهن. هن چيو ته انگلينڊ ۽ ويسٽ انڊيز خلاف سيريز اهم آهي، ٻئي ٽيمون بهترين آهن ۽ جيترو سٺين ٽيمن سان کيڏنداسين، ايترو ورلڊ ڪپ جي تيارين ۾ فائدو ٿيندو. سندس چوڻ هو ته پي ايس ايل ابوظهبي ۾ جاري آهي، جتي ٽي ٽوئنٽي ورلڊ ڪپ ٿيڻ جو امڪان آهي، تنهن ڪري پاڪستاني رانديگرن کي اتان جي ڪنڊيشن سان هم آهنگ ٿيڻ جو موقعو ملي رهيو آهي. مصباح الحق چيو ته شاهنواز ڏاهاڻي جي راند ۾ بهتري آئي آهي پر ڪجهه رانديگرن کي ٻين جي ڪري موقعو ناهي ملي سگهندو جيئن ملتان سلطانز ۾ عثمان قادر کي نه ملي رهيو آهي، ڇو ته ان ٽيم وٽ ورلڊ ڪلاس عمران طاهر موجود آهي.